SCN-CHO กอดคอกันวิ่ง! รับข่าวดีงานเมล์ NGV มีลุ้นเซ็นสัญญาเดือนนี้
SCN-CHO กอดคอกันวิ่งแรง! รับข่าวดีงานเมล์ NGV 489 คัน มีลุ้นขสมก.เรียกเซ็นสัญญาภายในเดือนนี้
20 ธ.ค. 2560

ผู้สื่อข่าวรายงานว่า ณ เวลา 10.02 น. ราคาหุ้นบริษัท สแกน อินเตอร์ จำกัด (มหาชน) หรือ SCN อยู่ที่ 5.40 น. บวก 0.25 บาท หรือ 4.85% สูงสุดที่ 5.50 บาท ต่ำสุดที่ 5.40 บาท ด้วยมูลค่าซื้อขาย 21.95 ล้านบาท
ส่วนบริษัท ช ทวี จำกัด (มหาชน) หรือ CHO อยู่ที่ 1.77 น. บวก 0.08 บาท หรือ 4.73% สูงสุดที่ 1.79 บาท ต่ำสุดที่ 1.76 บาท ด้วยมูลค่าซื้อขาย 8.95 ล้านบาท
ทั้งนี้ ราคาหุ้น SCN และ CHO ปรับตัวขึ้นแรง เนื่องจากได้รับงานโครงการจัดซื้อรถโดยสารปรับอากาศใช้เชื้อเพลิงก๊าซธรรมชาติ (NGV) พร้อมซ่อมแซมและบำรุงรักษารถโดยสาร จำนวน 489 คันของคณะกรรมการองค์การขนส่งมวลชนกรุงเทพ (ขสมก.) อนุมัติผลการประมูล
โดยนายไพรินทร์ ชูโชติถาวร รมช.คมนาคม เปิดเผยว่า ขสมก. อนุมัติผลการประมูลโครงการจัดซื้อรถโดยสารปรับอากาศใช้เชื้อเพลิงก๊าซธรรมชาติ (NGV) พร้อมซ่อมแซมและบำรุงรักษารถโดยสาร จำนวน 489 คัน ราคากลาง 4,020 ล้านบาทด้วยวิธีอิเล็กทรอนิกส์ (e-bidding)
ทั้งนี้มีกลุ่มร่วมทำงาน SCN-CHO (ร่วมทุนระหว่าง SCNและ CHO) ยื่นข้อเสนอรายเดียว หลังจากได้พิจารณาอย่างรอบคอบแล้วซึ่งคาดว่าจะลงนามในเดือนธ.ค.นี้
โดยขสมก.กำหนดรับรถล็อตแรก จำนวน 100 คันหลังวันลงนามสัญญา 90 วันหรือภายใน 3 เดือน (มี.ค.61) จากนั้น ในเดือนที่ 4 หรือหลังจากลงนามสัญญา 120 วันจะรับมอบรถเพิ่มอีก 100 คัน เดือนที่ 5 รับมอบอีก 100 คัน และเดือนที่ 6 รับมอบรถที่เหลือ 189 คัน